Številka: 101-10/2023/4

**Sindikat osebne asistence**

Datum: 18. 5. 2023

Zadeva: Odziv na stavkovne zahteve Sindikata osebna asistenca

Na Ministrstvo za delo, družino, socialne zadeve in enake možnosti (v nadaljevanju: ministrstvo) ste posredovali dopis v zvezi s predvideno stavko osebnih asistentov na dan 25. 5. 2023 in opredelitvijo stavkovnih zahtev.

Podajamo pojasnila na stavkovne zahteve:

1. **takojšnje zadostno financiranje dejavnosti (dvig cene ure storitve), ki bo izvajalcem osebne asistence omogočalo zagotovitev dopustov in dodatkov v obsegu in višinah, ki jih kot maksimalne »upravičene stroške« priznava Pravilnik o osebni asistenci;**

Na ministrstvu se zavedamo težav na tem področju, ki jih nameravamo nasloviti po tem, ko bo pripravljena novela zakona o osebni asistenci. Ob tem dodajamo, da smo letos že dvignili ceno ure storitve iz 14,26 eur na 15 eur za uro storitve osebne asistence.

**2. sklenitev kolektivne pogodbe za dejavnost osebne asistence (takojšen dogovor o časovnici pogajanj in roku za sklenitev pogodbe);**

Ministrstvo ni socialni partner v pogajanjih za sklenitev kolektivne pogodbe in ni pristojno za pripravo kolektivne pogodbe za osebno asistenco. V skladu z drugim členom Zakona o kolektivnih pogodbah (Uradni list RS, št. 43/06 in 45/08 – ZArbit) sklepajo kolektivne pogodbe sindikati oziroma združenja sindikatov kot stranka na strani delavk in delavcev ter delodajalke in delodajalci oziroma združenja delodajalcev kot stranka na strani delodajalcev.

Izvajalce storitev pozivamo, da ustanovijo delodajalsko združenje, ki bo omogočalo začetek pogovorov in sklenitev kolektivne pogodbe. Spodbujamo torej vse udeležene strani, da sprejmejo kolektivno pogodbo.

Vlada Republike Slovenije ali ministrstvo, ki ga pooblasti oziroma drug z zakonom pooblaščen organ kot stranka na strani delodajalca sklepa kolektivne pogodbe, ki se sklepajo za zaposlene v državnih organih Republike Slovenije, upravah samoupravnih lokalnih skupnosti, javnih agencijah, javnih skladih, javnih zavodih, javnih gospodarskih zavodih in drugih osebah javnega prava, če so posredni uporabniki državnega proračuna ali proračuna samoupravnih lokalnih skupnosti.

**3. sprejetje standardov in normativov dejavnosti (takojšen dogovor o časovnici in zagotovitev udeležbe SOA v pripravo te materije, pri čemer je treba upoštevati zlasti kvalitativne opredelitve in določiti, kaj sploh šteje za osebno asistenco ter z novelo ZOA zagotoviti zahtevano strokovno usposobljenost osebnih asistentk in asistentov kot tudi dostopnost delovišč osebne asistence za vsebinski nadzor);**

Storitve osebne asistence se izvajajo na podlagi laične pomoči posameznika, ZOA in pravilnik pa določata usposabljanje za delo osebnega asistenta. Delo osebnih asistentov razporeja in določa delodajalec, to je izvajalec osebne asistence.

Na ministrstvu se strinjamo, da je treba položaj osebnih asistentov ustrezno urediti. ZOA in Pravilnik že določata način izvajanja storitev osebne asistence. V kolikor Sindikat osebne asistence želi podrobnejšo ureditev standardov in normativov dejavnosti ministrstvo predlaga, da Sindikat osebne asistence oblikuje predloge sprememb določb ZOA in Pravilnika, ki se nanašajo na podrobnejšo opredelitev načina izvajanja storitev osebne asistence in jih predstavi ministrstvu. Sindikat osebnih asistentov že sodeluje v delovni skupini za prenovo Zakona o osebni asistenci, kjer smo odprti za konstruktiven dialog glede tega vprašanja.

**4. zagotovitev varovanja pravic in položaja osebnih asistentk in asistentov v primeru nadzora nad posameznimi izvajalci osebne asistence kot domnevnimi kršitelji (nemoteno izplačilo osebnih dohodkov idr.), pri odvzemu statusa izvajalca osebne asistence po uradni dolžnosti pa prevzem uporabnikov in asistentov s strani drugih izvajalcev osebne asistence le na način, ki je skladen z delovnopravno ureditvijo;**

Ena izmed bistvenih novosti novele zakona o osebni asistenci, ki jo pripravljamo, je vpeljava odgovornosti uporabnikov.

V primerih, ko je bil v nadzoru izvajanja osebne asistence nekaterim izvajalcem odvzet status izvajalca, je bilo za uporabnike in osebne asistente pravočasno poskrbljeno. Ministrstvo oziroma koordinatorji invalidskega varstva so uporabnike osebne asistence nemudoma preusmerili k drugim izvajalcem osebne asistence zaradi zagotovitve nemotenega izvajanja storitev osebne asistence. V večini primerov so tudi osebni asistenti uporabnikov prešli v delovno razmerje k novim izvajalcem osebne asistence. Poudarjamo, da je za pravilno zagotavljanje pravic iz delovnega razmerja odgovoren izvajalec osebne asistence.

V primerih, kjer smo zaradi kršitev vzeli status izvajalcem osebne asistence, je koordinator invalidskega varstva uporabnike in njihove izvajalce preusmeril k drugim izvajalcem.

V nadzoru izvajanja osebne asistence smo tako na primer ugotovili, da izvajalci osebne asistence na izstavljene račune ministrstva zahtevajo izplačilo za izvedbo ur osebne asistence za osebne asistente, ki jih uporabnik ne pozna, izvajalci pa imajo z njimi sklenjene pogodbe o zaposlitvi in dobijo plačilo za neizvedeno storitev. Ugotovili smo tudi, da osebni asistenti niso prisotni na delovnem mestu, za uporabnike osebna asistenca ni zagotovljena ali pa osebno asistenco opravljajo družinski člani uporabnika in ne osebni asistenti, ki jih izvajalec navaja. Odgovorne osebe izvajalcev osebne asistence in uporabniki so si delili finančna sredstva namenjena za izvajanje storitev osebne asistence, prav tako pa pri izvajalcih osebne asistence niso bili izpolnjeni zakonsko zahtevani pogoji za izvajanje osebne asistence.

**5. takojšnje prenehanje pritiskov MDDSZ na izvajalce osebne asistence, da naj z nedopustnimi zahtevami do zaposlenih slednje silijo k nezakonitemu evidentiranju opravljenih ur storitve prek aplikacije Osebna asistenca (in iskanje ustreznejše, zakonite rešitve za ta nadzor);**

Pojasnjujemo, da je aplikacija »Osebna asistenca« v uporabi od marca 2022 dalje. Zadnji izvajalec osebne asistence se je vključil v aplikacijo v januarju 2023. Torej aplikacijo uporabljajo vsi izvajalci, navedeni v registru izvajalcev osebne asistence, posledično pa morajo aplikacijo uporabljati tudi osebni asistenti. Aplikacija je namenjena nadzoru nad financiranjem storitev osebne asistence. Pojasnjujemo, da bo novela ZOA vsebovala pravno podlago, na podlagi katere bodo tako izvajalci osebne asistence kot tudi osebni asistenti obvezani k uporabi aplikacije.

Evidentiranje izvajanja storitev osebne asistence pri uporabnikih je nujno tudi zaradi zagotavljanja zaščite pravic osebnih asistentov, ki bo torej preprečevala netransparentno in negospodarno razpolaganje s stroški, ki so namenjeni osebni asistenci in njenim uporabnikom. Spomnimo, da so izdatki osebne asistence v nekaj letih narasli za šestkratnik.

**6. plačilo stavke.**

Vsekakor je potrebno poudariti, da je v času stavke osebnih asistentov prvenstvena skrb za uporabnike, torej se morajo storitve osebne asistence pri uporabniku izvajati nemoteno.

Ministrstvo se s plačilom stavkajočih na dan stavke ne strinja, saj bo ministrstvo zaradi resnega preseganja zastavljenega finančnega okvirja težko pridobila dodatna sredstva za plačilo stavke. V času stavke osebnih asistentov mora izvajalec osebne asistence zagotoviti nemoteno izvajanje storitev osebne asistence z osebnim asistentom, ki se za stavko ni odločil.

Naj ob koncu poudarimo, da si bomo v prihodnje prizadevali, da področje osebne asistence uredimo v koristih vseh njenih deležnikov tudi Sindikata osebne asistence in da smo slišali vaše zahteve.

S spoštovanjem,

Pripravila:

Simona Kamšek

podsekretarka

 mag. Andrejka Znoj

 generalna direktorica